Tigerhunt
Harddisk: 320 MB
Computer: 128 MB RAM, 600 MHz, godt grafikkort

Du er blevet sat til at styre en kampvogn i denne krigssimulator, der tager udgangspunkt i de allieredes invasion af Fort Europa ved slutningen af 2. verdenskrig. Du får god hjælp af andre tanks og RAF, men i mange situationer er det blot dig i din lille tank, der må klare paragrafferne.

Hvis du ikke har fjernet flueben undervejs i installationen, starter spillet selv.
I hovedmenuen vælger du først New Game. Du kan så vælge at træne, men for at få lidt hurtig action vælger vi her No, skip them for at komme direkte i gang. Når du har læst om din mission, klikker du på Play.

Du begynder nede ved stranden i den første mission og skal kæmpe dig vej op fra stranden ind i fjendtligt område.

Det gælder om at udrydde alle de tyskere, der sidder og skyder på stranden fra de forskellige bunkere. Du skal hele tiden holde dig i bevægelse for ikke at blive ramt, og undgå for alt i verden at køre på de små buler i sandet. Gæt selv hvorfor.

Når du er nået et lille stykke op på stranden, ser du folk, der kommer løbende imod dig - det er tyskere, og de skal skydes. De kommer gerne i små flokke, og du skal bruge en anden type ammunition end til bunkerne, hvor du skal bruge højeksplosiver (genvejstast 1), som er standard når spillet starter. Til infanteristerne kan det være en fordel at bruge fosforbomber, der skaber et flammehav, hvor det lander, og derfor kan udrydde en stor mængde soldater. Du vælger denne type ved at trykke på tasten 4.

Det kan være en fordel at bevæge sig et stykke op bag bunkerne, hvis det er muligt - på den måde vil deres opmærksomhed være rettet mod stranden, og du kan måske nå at ramme nogen, inden de ser dig. Husk at samle de forskellige pakker med ammunition og energi (markeret ved det røde kors) op.

Nu er det så bare om at skynde sig, men samtidig holde hovedet koldt, for det kan gå hurtigt i spillet. Hvis du hører et granatnedslag lige i nærheden af tanken, er det bare med at flytte sig, for det betyder, at fjenden har skudt sig ind på dig. Det er absolut ikke let, men når du har ødelagt alle bunkerne, kan du læne dig tilbage i visheden om at du har gjort en god gerning og sendt Hitlers tropper en tand mod det endelige nederlag.

De vigtigste kontroltaster:

W eller Pil Op 	Kør fremad	 		
S eller Pil Ned	Kør baglæns	 		
A eller Venstre Pil	Drej tårnet mod venstre 		
D eller Højre Pil 	Drej tårnet mod højre		
Venstre museknap	Affyr det valgte våben		
Højre museknap	Drej tanken			
Mellemrum	Skift mellem maskingevær og tårnet 	
B	Få RAF til at bombe målet (hvis muligt) 	

For at komme ud af spillet undervejs begynder du med at trykke på Esc. Dernæst vælger du Exit to menu. Nu gør spillet dig lige opmærksom på, at du kan købe den fulde version - klik på det lille kryds i højre hjørne. Vælg derefter Exit game, og når den spørger, om det virkelig er det, du vil, klikker du på Yes, I want to exit.